text: Knallertkører trafikdræbt
  28 juli 2010 kl. 09.14
  En 52-årig mandlig knallertkører fra Horsens døde i nat på Horsens Sygehus af indre kvæstelser.
  Han blev i går ramt af en campingvogn på en modkørende bil, der kom i slinger på A 13 et par kilometer syd for Nr. Snede, oplyser Horsens Folkeblad.
  Campingvognen slingrede ind over cykelstien, hvor knallertkøreren blev ramt.
  Campisten har forklaret til politiet, at en modkørende bil kom med så stor fart, at lufttrykket bragte campingvognen ud af kurs.
  Lokalpolitiet i Herning efterlyser vidner til ulykken og vil især gerne høre fra borgere, som har set den modkørende bil eller lastbil.
  